KIRJALLINEN KYSYMYS P-0428/00 esittäjä(t): Pietro-Paolo Mennea (ELDR) komissiolle. Dopingaineita sisältävien lääkepakkausten varustaminen erityisellä merkinnällä.



Virallinen lehti nro 303 E , 24/10/2000 s. 0191 - 0192



KIRJALLINEN KYSYMYS P-0428/00 esittäjä(t): Pietro-Paolo Mennea (ELDR) komissiolle (11. helmikuuta 2000) Aihe: Dopingaineita sisältävien lääkepakkausten varustaminen erityisellä merkinnällä Urheilun huomattavan yhteiskunnallisen merkityksen vuoksi sitä voidaan nykyisin pitää kulttuurin oleellisena osana kaikissa jäsenvaltioissa, - ja sen kasvatus-, kulttuuri- ja virkistystehtävä tunnustetaan myös Amsterdamin sopimuksessa. - Urheilu suojelee lisäksi eri lajeja harjoittavien urheilijoiden terveyttä. - On osoitettu, että dopingaineiden väärinkäytöllä on urheilijoiden terveydelle ja fyysiselle hyvinvoinnille vakavia välittömiä ja pitkällä aikavälillä ilmaantuvia vaikutuksia. - Kyseiset vaikutukset vaihtelevat riippuen siitä, mitä aineita on käytetty, sekä muista tekijöistä kuten annostuksesta, käytön kestosta, eri aineiden yhteisvaikutuksesta sekä sairauksista, jotka saattavat tehostaa myrkyllisten aineiden vaikutuksia. - Yleensä tällaisten aineiden käytön riskejä kuitenkin aliarvioidaan. - Lisäksi nuori urheilija saattaa olla viimeinen linkki ketjussa, jossa dopingaineiden laiton ja jopa rikollinen väärinkäyttö jää usein toteamatta ja rankaisematta. - Ottaen huomioon, että useat urheilijat eivät tunne kiellettyjen aineiden kaikkia vaikutuksia, - Euroopan unionin on oltava edelläkävijä dopingin torjumisessa. Voiko komissio kertoa, aikooko se Euroopan talousyhteisön direktiivien ja yhteisön lääkeaineita koskevan lainsäädännön mukaisesti velvoittaa lääketeollisuuden varustamaan uusien lääkkeiden pakkaukset erityisellä lääkkeiden koostumusta koskevalla merkinällä sekä sisällyttämään käyttöohjeisiin selkeät tiedot, joissa kerrotaan sekä lääkäreille että urheilijoille, mitkä lääkkeet sisältävät dopingaineita? Erkki Liikasen komission puolesta antama vastaus (8. maaliskuuta 2000) Kuten yhteisön tukisuunnitelmassa dopingin torjumiseksi urheilussa(1) mainitaan, lääkkeitä koskevan tiedon lisäämisellä on tärkeä merkitys urheiludopingin torjumisessa. Ihmisille tarkoitettujen lääkkeiden merkinnöistä ja pakkausselosteista 31. maaliskuuta 1992 annetun neuvoston direktiivin 92/27/ETY(2) 12 artiklassa säädetään, että komission on tarvittaessa julkaistava ohjeet tiettyjen erityisvaroitusten muotoilemisesta tiettyjä lääkeryhmiä varten. Lisäksi saman direktiivin 2 artiklassa säädetään, että ulommaiseen päällykseen voi sisältyä merkkejä tai kuvamerkkejä, joiden tehtävänä on selventää tiettyjä lääkkeeseen liittyviä ja muita terveyskasvatuksessa hyödyllisiä tietoja lukuun ottamatta luonteeltaan myynninedistämiseen tähtääviä osia. Vahvistaakseen tietoja lääkkeistä, jotka sisältävät piristeiksi luokiteltavia aineita, komissio on lisännyt tämän asian farmasian komitean seuraavan, 22.23. maaliskuuta 2000 pidettävän kokouksen asialistalle. Komiteassa ovat edustettuina jäsenmaat sekä Euroopan lääkearviointivirasto. Komissio on laatinut kyselylomakkeen, jonka avulla kartoitetaan eräissä jäsenmaissa kansallisella tasolla jo toteutetut toimet. Tavoitteena on esittää sekä potilaan tiedoksi tarkoitettujen lääkkeiden merkintöjen ja pakkausselosteiden että terveydenhuoltoalan ammattilaisten tiedoksi tarkoitettujen valmisteen ominaisuuksista laadittujen yhteenvetojen yhdenmukaistamista. (1) KOM(1999) 643 lopullinen Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle, 1. joulukuuta 1999. (2) EYVL L 113, 30.4.1992.